钦定古今图书集成/明伦汇编/闺媛典/第007卷 > 《襄阳白铜鞮歌》同前
## 钦定古今图书集成/明伦汇编/闺媛典/第007卷 > 《襄阳白铜鞮歌》同前

《隋书·乐志》曰：“梁武帝之在雍镇，有童谣云：‘襄阳白铜鞮，反缚扬州儿’。识者言曰：‘白铜鞮，白金蹄，为马也。白，金色也。及义师之兴，实以铁骑，扬州之士皆面缚，果如谣言。故即位之后，更造新声，帝自为之词三曲’。”

陌头征人去，闺中女下机。含情不能言，送别沾罗衣。
草树非一香，花叶百种色。寄语故情人，知我心相忆。
龙马紫金鞍，翠眊白玉羁。照耀双阙下，知是襄阳儿。